Lis Isclo d’Or/À-n-un Prouscri d’Espagno
# Lis Isclo d’Or/À-n-un Prouscri d’Espagno

### V A-N-UN PROUSCRI D’ESPAGNO

Se t’ères embarca pèr lis isclo Canàri, Auriés gagna bessai lou capèu d’amirau ; Se t’avien tounsura dins quauque semenàri, Belèu pourtariés mitro e bastoun pastourau ;

Simplamen pourcatié, deveniés miliounàri ; Enroula pèr sóudard, sariés vuei generau ; S’ères meme esta rèn, qu’un pacan ourdinàri, Segur la pas de Diéu regnarié dins toun trau.

Mai coume te siés fa pouèto e patrioto, Que ta voues a clanti sus tóuti li rioto, Qu’as vougu sauva l’ome e cura lou poucièu,

Lou mounde, sèmpre dur i paraulo inmourtalo, O, tau que lis aucèu en vesènt qu’aviés d’alo, T’a cassa de pertout, paure ! à cop de fusiéu

